”Există o decizie a Curţii Constituţionale care îi dă posibilitatea preşedintelui să se ducă la Bruxelles, el nu trebuie să ia neapărat aprobare de la Parlament, dar o dezbatere în Parlament nu ar face decât să îi întărească poziţia preşedintelui în cazul în care doreşte să apere interesele României”, a declarat Călin Popescu Tăriceanu, duminică, la B1 Tv.

Şeful Senatului a dat exemplu şi modul în care procedează alte state europene.

”În toate ţările europene, înainte de Consiliul European, mai ales când se iau decizii foarte importante, prim miniştrii sau preşedinţii se duc în parlamentele naţionale, unde se face o dezbatere foarte consistentă, se adoptă un punct de vedere şi întotdeauna acei prim miniştri care au în spate o astfel de poziţie exprimată de Parlament, au şi un cuvânt mai greu în negocierile pe care le fac, în sprijinirea propriilor poziţii, în susţinerea propriilor poziţii. Aşa ar fi necesar, mai ales că este o chestiune de interes naţional, nu este o problemă îngustă în care preşedintele poate să decidă cu unul singur”, a mai spus Tăriceanu.

Liderul PSD, Liviu Dragnea, a precizat, joi, că formaţiunea sa îi propune preşedintelui Klaus Iohannis să iniţieze consultarea partidelor politice, în perspectiva participării României la dezbaterile privind viitorul Europei, pentru stabilirea unei viziuni comune care să fie promovată unitar.